ย้ำเตือนปิดการจราจรบางเส้นทางที่เกี่ยวข้องกับการจัดประชุมเอเปค ตั้งแต่วันนี้ถึง 19 พฤศจิกายนนี้
พลตำรวจตรี จิรสันต์ แก้วแสงเอก รองผู้บัญชาการตำรวจนครบาล แจ้งประชาสัมพันธ์ความจำเป็นที่ต้องปิดการจราจรในบางเส้นทางและช่วงบางเวลา ที่อาจส่งผลกระทบต่อการเดินทางของประชาชน ในเส้นทางที่เกี่ยวข้องกับการจัดการประชุมเอเปค ขอให้ผู้ใช้รถใช้ถนนเตรียมความพร้อมและวางแผนการเดินทาง โดยปิดการจราจร ตั้งแต่วันนี้ (16 พ.ย.) ถึง 19 พฤศจิกายน  2565 ตลอด 24 ชั่วโมง จำนวน 2 เส้นทางคือ ถนนรัชดาภิเษก ตั้งแต่แยกอโศกมนตรี – แยกพระราม 4 และถนนดวงพิทักษ์ (ตลอดสาย) และปิดการจราจรเป็นช่วงๆ ตั้งแต่เวลา18.00 น. – 06.00 น. ของวันถัดไป 5 เส้นทางคือ ถนนเพลินจิต (ฝั่งขาเข้า) ตั้งแต่แยกใต้ด่วนเพลินจิต – แยกราชประสงค์,  ซอยร่วมฤดี (ตลอดสาย), ถนนวิทยุ (ช่องทางหลัก) ตั้งแต่แยกเพลินจิต – แยกสารสิน, ซอยต้นสน (ตลอดสาย), ถนนราชดำริ (ฝั่งขาเข้า) ตั้งแต่แยกราชประสงค์ – แยกราชดำริ นอกจากนี้ มีการจัดเดินรถทางเดียว ระหว่างวันที่ 16 - 19 พฤศจิกายน 2565 ตั้งแต่เวลา 18.00 น. – 06.00 น. ของวันถัดไป 3 เส้นทางคือ ถนนวิทยุ (ฝั่งขาออกช่องคู่ขนาน) ตั้งแต่แยกสารสิน – แยกเพลินจิต, ถนนเพลินจิต (ฝั่งขวา) ตั้งแต่แยกใต้ด่วนเพลินจิต - แยกราชประสงค์, ถนนราชดำริ (ฝั่งขาออก) ตั้งแต่ แยกราชดำริ - แยกราชประสงค์ แนะนำให้หลีกเลี่ยงเส้นทางดังกล่าว หากต้องการสอบถามข้อมูลเส้นทางเพิ่มเติม สามารถสอบถามได้ที่ ศูนย์ควบคุมและสั่งการจราจร (บก.02) หมายเลขโทรศัพท์ 1197 ได้ตลอด 24 ชั่วโมง และสามารถดาวน์โหลดแผนที่จราจรเพื่อหลีกเลี่ยงเส้นทางได้ที่ Facebook และ Twitter 1197